Դեռահասություն՝ տարիք, երբ տեղացի և սիրիահայ երիտասարդներն ամենաշատն են շփվում միմյանց հետ, մասնավորապես միևնույն դպրոցներ հաճախելու շնորհիվ։ Սակայն արդյո՞ք նրանց հաջողվում է իսկապես ճանաչել իրար։ Երիտասարդների ինտեգրման ծրագրի մեր աշխատակիցների դիտարկումները ցույց տվեցին, որ միջնակարգ կրթությունը չի նպաստում այս երկու խմբերի դեռահասների միջև շփումներին։ Այլընտրանքային հարթակի բացակայությունը, որը թույլ կտար նրանց դպրոցի շրջանակներից դուրս հանդիպել և բացահայտել միմյանց (Հիմնադրամի նախաձեռնած «Երևան-Հալէպ Տրանզիտ» ակումբի ձևաչափը ևս չէր լրացնում այդ բացը՝ ուղղված լինելով հատկապես 20 տարեկանից բարձր երիտասարդներին), ծնունդ տվեց կրթական ճամբարի ստեղծման գաղափարին։ Ի դեպ, ճամբարները շատ տարածված են սիրիահայերի շրջանում։